„Illy nemes szívekkel egybe férkezni nem tudtál…”

…S nem csak II. Endre hitvese, de minden szomszédos, idegen birodalom uralkodója és várományosa, 1200 évvel Gertrudis előtt és után – kis túlzással.  
 Effajta „egybe férkezésekhez” kompromisszumok kell, hogy köttessenek: Szent István idejében, mikor felénk „készülődött” nyugatról a német császár serege, keletről meg a bizánciak, mi „két isten közt” állván, a pápa hívei közt, kereszténnyé lettünk. IV. Béla mongol támadástól tartott: a világi méltóságnak királyságát, az egyház oltalmába leányát ajánlotta – bár a tatár így is megérkezett. Egy újabb évszázadban, a törökök „ittléte” alatt színesedett építészeti kultúránk. Az osztrák érdekellentétek kereszttüzéből a kiegyezés volt – kölcsönös gesztusként – az egyetlen kivezető út. A világégések zárlata azonban már nem adott helyt újabb kompromisszumokra: „egybe nem férkezésük” : egy tollvonás. Utóhatásai jelenbe érnek.   
 Íme, néhány zsánerkép, dióhéjban történelmünk „zivataros századaiból”; melyet egy mondat oly’ találóan összefűz. Egy gondolat – mennyi szívet, mennyi életet mesél! Egyszerre jellemzés és el nem múló történés; örökérvényű tabló. Ezer év premisszája.

S ha kimerültek az „egybe férkezések”, helyükbe lépnek a „kegybe férkezések”. Öncélú emberi mozgatórugók. S aki ezeket nemesen elhárítja, küzdelmeit újra meg kell vívnia a jelen aktualitások fényében.   
 Még mindig nem férünk találékony, kifejező anyanyelvünkkel, és a szintén múltunkból eredő sírva-vígadó attitűdünkkel a sorba. S ezek csak csepp a tengerben. Bár „autonómiánkat” látszólag elfogadják, ügyelnek arra, hogy szüntelen függésben maradjunk általuk.   
 De mi lett volna, ha mégis „egybe férkezik”? Tudják, Gertrudis. A dráma: elvesztene egy megoldást; az élet: megnyerne egy csatát, kompromisszumok végtelen lehetőségeivel.

Marton Angéla  
 (Bánk’s Bunnies)

Nemzeti színháztörténeti vetélkedő, II. forduló, 3. feladat